CELEX: 32020R1702
Language: sk
Date: 2020-11-10 00:00:00
Title: Vykonávacie nariadenie Komisie (EÚ) 2020/1702 z 10. novembra 2020 o zatriedení určitého tovaru do kombinovanej nomenklatúry

16.11.2020   
               
               
                  SK
               
               
                  Úradný vestník Európskej únie
               
               
                  L 382/4
               
            
         VYKONÁVACIE NARIADENIE KOMISIE (EÚ) 2020/1702
         z 10. novembra 2020
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Toto nariadenie je záväzné v celom rozsahu a priamo uplatniteľné vo všetkých členských štátoch.
         
         
            V Bruseli 10. novembra 2020
            
               
                  Za Komisiu
               
               
                  v mene predsedníčky
               
               Gerassimos THOMAS
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie (číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Systém na navíjanie kábla pozostávajúci z týchto komponentov:
                        
                                    —
                                 
                                 
                                    kábla vybaveného prípojkou (so zástrčkou) na jednom konci, na napätie nepresahujúce 1 000  V;
                                 
                              
                                    —
                                 
                                 
                                    plastovej navíjačky na kábel vybavenej pružinovým zaťahovacím mechanizmom (vrátane brzdového systému na zastavenie navíjania), systému mosadzných kontaktov na prenos elektrického prúdu a plastového príslušenstva.
                                 
                              Je určený na zabudovanie do vysávača.
                        Pozri obrázky  (*1).
                     
                     
                        8544 42 90 
                     
                     
                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 k XVI. triede a znením číselných znakov KN 8544 , 8544 42  a 8544 42 90 .
                        Zatriedenie do položky 8508  ako časti a súčasti vysávačov je vylúčené, keďže na základe svojich objektívnych charakteristických vlastností výrobok nie je rozpoznateľný ako výrobok vhodný na použitie výlučne alebo hlavne pre vysávače.
                        Výrobok je kombinovaný stroj (jeho komponenty tvoria spolu jeden celok) v zmysle poznámky 3 k XVI. triede, pozostávajúci najmä z kábla vybaveného prípojkou položky 8544  a navíjačky položky 8479 . Hlavnú funkciu stroja vykonáva kábel.
                        Výrobok sa preto má zatriediť pod číselný znak KN 8544 42 90  ako ostatné elektrické vodiče, na napätie nepresahujúce 1 000  V, vybavené prípojkami.
                     
                  
               
            
               (*1)  Obrázky majú len informačný charakter.